钦定古今图书集成/明伦汇编/宫闱典/第112卷 > 尔朱文畅
## 钦定古今图书集成/明伦汇编/宫闱典/第112卷 > 尔朱文畅

按《北齐书外戚传》：“文畅，荣第四子也。初封昌乐王。其
姊魏孝庄皇后及四胡败灭，高祖纳之，待其家甚厚，
文畅由是拜肆州刺史。家富于财，招致宾客，既藉门
地，穷极豪侈。与丞相司马任胄、主簿李世林、都督郑
仲礼、房子建等深相爱狎，外示杯酒之交，而潜谋逆
乱。自魏氏旧俗，以正月十五日夜为打竹簇之戏，有”
能中者，即时赏帛。任胄令仲礼藏刀于裤中，因高祖
临观，谋为窃发。事捷之后，共奉文畅为主，为任氏家
客薛季孝告，高祖问皆具伏，以其姊宠，故止坐文畅
一房。弟文略，以兄义罗卒，无后，袭梁郡王，以兄文畅
事，当从坐，高祖特加宽贷。文略聪明儁爽，多所通习。
世宗尝令章永兴于马上弹《胡琵琶》，奏十馀曲，试使
文略写之，遂得其八。世宗戏之曰：“聪明人多不老寿，
梁郡其慎之！”文略对曰：“命之修短，皆在明公。”世宗怆
然曰：“此不足虑也。”初，高祖遗令恕文略十死，恃此益
横，多所凌忽。平秦王有七百里马，文略敌以好婢，赌
而取之。明日，平秦致请，文略杀马及婢，以二银器盛
婢头马肉而遗之。平秦王诉之于文宣，系于京畿狱。
文略弹琵琶，吹横笛，谣咏倦极，便卧唱《挽歌》。居数月，
夺防者弓矢以射人，曰：“不然，天子不忆我。”有司奏之，
伏法。文略尝大遗魏收金，请为其父作佳传。收论尔
朱荣比韩、彭、伊、霍，盖由是也。